
A távmunka hatása a munkaerőre

Írásom a távmunka – mint igen aktuális foglalkoztatási forma – hatásairól fog szólni. Elsődleges célom, hogy tisztázzam, mit is jelent pontosan az atipikus munkavégzés, ezt követően elhatárolom egymástól a távmunkát az otthoni munkavégzéstől – ami egyébként gyakori fejtörést okozhat. Továbbiakban felvázolom az otthoni munkavégzés előnyeit és hátrányait, rámutatok a különféle élettani hatásaira, és, hogy miként formálta át a munka világát, néhol óhatatlanul a magánéletet is érintve, ideértve az időbeosztást és a kommunikációs csatornák áthelyeződését is. S végül zárásként kitekintést teszek a várható jövővel kapcsolatban, különféle adatokra és a felmérésekre támaszkodva. A vizsgálódást a HR, munkajog, pszichológia és szervezetszociológia szemüvegén keresztül fogom lefolytatni.
Dolgozatomnak nem elsődleges célja a távmunkával, illetve az otthoni munkavégzéssel kapcsolatos jogszabályok elemzése, szerződéstípusok bemutatása. Továbbá az sem célja, hogy megválaszolja a távmunkával kapcsolatban felmerülő nagy kérdéseket. Nem célom a távmunka, illetve a home office fejlődésének történeti áttekintése, történeti áttekintésem nem fog visszanyúlni a „fordista” munkaszervezésig, csak a dolgozat szempontjából releváns előzményeket fogom részletezni, a téma könnyebb megértését is segítve ezzel. Végezetül az sem célom, hogy bemutassam a távmunka egyes fajtáit és annak jellemzőit.
Dolgozatom gerincét az általam megfogalmazott két hipotézis adja.
H1.: Az első hipotézisem szerint a távmunka eredendően nem lehet vagy csak jó, vagy csak rossz, viszont a megítélése nagyban az adott munkavállaló pozíciójától és személyiségjegyeitől függ. Mindezek mellett az életkor sem egy elhanyagolható tényező. A fiatalabb beosztottak minden bizonnyal jobban tudnak alkalmazkodni a home office-hoz és az eléjük állított akadályokat is könnyebben meg tudják ugrani, viszont nagy hiba lenne azt gondolni, hogy ez egyben azt is jelenti, hogy jobban is preferálnák azt.
H2.: A második hipotézis a csoportalkotással van összefüggésben, ami azt taglalja, hogy az online térben a csoportfejlődési szakaszok határai eltolódhatnak, illetve a harmadik, azaz a normaképzési szakasz hátrányos helyzetbe kerülhet, ugyanis a „mi érzés” kialakulása sokkal nehezebb a digitális világban.
Akármilyen is legyen a megítélésünk, be kell látni azt a tényt, hogy haladni kell a korral – ahogyan „mondá” híres költőnk is, Kölcsey Ferenc: „Jelszavaink valának: haza és haladás”



